《秋日行田野间即目写之》
清代·陈裴之

塍南塍北秋草黄，溪前溪后秋虫凉。野棠留艳绚春色，丛桂著虫摇古香。

薜荔墙低间修竹，时有书声出茅屋。枕流三尺眠小桥，照水间鸥白于玉。

置身如在西湖间，只愁绕郭无青山。高槐大柳老松树，缭绕屈曲成烟鬟。

长风吹凉沁诗骨，树顶苍茫一峰立。为问山从何处来，天遣奇云插空碧。

作者简介：陈裴之，字孟楷，号小云，又号朗玉，钱塘人。诸生，官云南府南关通判。有《澄怀堂集》。